Diit 7
Pal kɛ kui̱ cuŋni
(Dit Dee-bid ëë ketdɛ Kuoth Nhial kɛ kui̱ Kuc mi la raan thuɔk duëël Ben-ya-min)
1
Ɣän bä luäkdä jek nikä ji̱.
Luäk ɣä kä nɛy diaal
tin guɔ̱rkɛ ɣä,
bër kän ɣä.
2
Kiɛ bi kɛn ɣä rɛ̈t ce̱tnikɛ
lony mi rɛt duɔ̱ɔ̱r,
bikɛ ɣä yɔ̱a̱c raar guäth mi thil
ram mi bi ɣä luäk thi̱n.
3
Mi cä mɛmɛ la̱t
lö Kuoth Nhial ni Kuothdä,
mi tëë kɛ mi jiääk mi cä la̱t,
4
mi cä mäthdä lät kä mi jiääk,
mi cä gua̱n tɛ̈rä mac
kɛ mi thil thar,
5
a gua̱n tɛ̈rä jooc ɣä,
kä a jɛ däk ɣä
a jɛ cot tëkdä ni piny,
kä ɛ ti̱eydä wä ni muun.
6
Jiɛc rɔɔdu lö Kuoth Nhial,
kä bër guic ŋɛ̈ɛ̈ny ji̱ tɛ̈rä ɛ ji̱n.
Jiɛyni lö Kuothdä bër luäk ɣä,
kɛ ɣöö la lätdi ni cuŋ.
7
A duɔl nath diaal bi ben nhiamdu,
kä ku nyuur wi̱i̱ kɔam
kuäärädu ni nhial.
8
Kuoth Nhial ɛ jɛn luk
naath diaal ɔ,
luk ɣä Kuoth Nhial ce̱tnikɛ cuŋkä,
kä luk ɣä ce̱tnikɛ ta̱a̱ lɔaacdä.
9
Kä ɛ lät nyuɔɔni
ji̱ dueeri ku thuuk,
ku ji̱ cuŋni ka̱m cuŋkiɛn,
kɛ ɣöö ɛ ji̱n ŋäc lo̱c kɛnɛ cär ɔ,
lö Kuoth mi gua̱n cuŋni.
10
Ko̱tdä ɛ jɛn Kuoth,
jɛn min kään ji̱ cuŋni.
11
Kuoth ɛ jɛn luuk in thuɔ̱k,
kä la kuɛɛthɛ ji̱ dueeri ni ciaŋ.
12
Mi /ci kɛn rɔ̱ bi ri̱t dueerikiɛn,
bi Kuoth mutdɛ thɛr,
kä bɛ bäärikä diaal jakä
moth ɛ moth.
13
Cɛ yio̱w köörɛ diaal rialikä,
cɛ bäärikɛ tin bo̱l
ce̱tnikɛ mac rialikä.
14
Kɛ ɣöö nɛ̈nɛ jɛ, ram mi jiääk
la caarɛ ni duer,
kä la cääpɛ ni rik,
kä la latdɛ ni ka̱a̱cni.
15
Kä ram mi tɛt kɔ̱a̱k
kɛ kui̱ nɛɛni kɔ̱kiɛn,
bi pɛn ni jɛn kɔ̱kädɛ min cɛ tɛt.
16
Ci lät jiäknikɛ pɛn ni wi̱i̱dɛ,
kä bi ŋɛ̈ɛ̈nydɛ jek ni jɛ.
17
Ɣän bä Kuoth la̱r tɛ̈th lɔaac,
kɛ kui̱ gɔɔyädɛ,
kä bä puany ni Kuoth Nhial
in Di̱t ni Jɛn.
